Spuneam, după băița de mulțime în geacă roșie a dlui Iohannis, că președintele are la dispoziție alte mijloace decât a se transforma în scop electoral în protestatar de stradă pentru câteva minute.

Iată că acum, președintele Iohannis folosește unul dintre ele, referendumul. Este corect ce face, atâta vreme cât Guvernul PSD-ALDE, în ciuda respingerii ordonanțelor-elefant de către CSM, Parchetul General, ÎCCJ sau DNA, și de către cetățeni prin manifestațiile din ultimele zile, dorește, prin vocea ministrului Justiției, să le impună în forță.

Referendumul anunțat de președintele Iohannis înseamnă mai mult decât pro sau contra legii grațierii și înmuierii Codului Penal. E vorba, de fapt, de a alege românii în ce țară vor să trăiască:

1. În țara România, unde Justiția chiar funcționează, unde nimeni nu e mai presus de lege, iar cei care o calcă își primesc pedeapsa, indiferent de rangul și banii lor.

2. În țara Românica, unde funcționează cârdășia consfințită prin lege între infractorii de nivel înalt și simplii cetățeni, unde primii sunt corupți și hoți, înșală și fură cu sutele de milioane de euro și scapă prea puțin pedepsiți sau deloc, iar cei din urmă primesc mită de la buget și îi votează, la schimb, pe primii.

Cei care n-au catadicsit să-și exercite dreptul la vot în alegerile din decembrie s-au trezit în ianuarie în țara Românica – unii dintre ei au ieșit acum să protesteze în frig, adică, potrivit dlui Dragnea, să facă o mineriadă și să dea o lovitură de stat, organizați de SRI.

Poate că dușul ăsta înghețat îi va hotărî să meargă să voteze la Referendumul pentru România.